Prva vijest u podnevnom dnevniku HRT-a bila je da se Sabor danas sastao prvi put "nakon više od mjesec dana" pauze – što samo govori o neobičnosti radnog ritma naših političara iz svih stranaka.

Voditelj Goran Brozović nije nas zamarao detaljima o tome da je sastanak, tzv. aktualni sat na kojem vlada odgovara na pitanja zastupnika trajao dva sata i onda se predahnulo da bi se moglo nastaviti. Predsjednik vlade dugo nije bio arogantan u svojim odgovorima, ali se poslije pauze vidjelo da ga je samokontrola toliko iscrpila da se nije u potpunosti oporavio za novi napor na peglanju svoje dobro poznate javne osobnosti.

Negdje oko pola jedan upotrijebio je latinsku izreku (volens-nolens) u krivom kontekstu, tek toliko, što bi narod rekao, da ispadne pametan. Kako je izravni prijenos na Četvrtom programu HRT-a počeo prije tri sata, točno toliko trajala je radna temperatura predsjednika vlade, što podsjeća na davne kapacitete njegova stranačkog prethodnika na mjestu predsjednika vlade.

U prvim minutama izravnog prijenosa, koji gleda 0,01 promil TV pretplatnika (prema slobodnoj procjeni, jer službene podatke HRT ne iznosi), mogli smo vidjeti primjer stare dogovorene farse. Glavni glumac bio je zastupnik Nedžad Hodžić koji je na nesavršenom hrvatskom (ne razlikuje značaj i značenje) nabrojio tri razloga za savršenost projekta Plomin C. Zamolio je predsjednika vlade da doda još koji razlog, što je ovaj i učinio. Poslije su isti igrokaz izveli pitač Marin Jurjević koji se oborio na Karamarka, a predsjednik vlade mu je rekao: sve ste rekli, pametnome dosta. A baš je lijepo mogao i to reći na latinskom.

>>Milanović: Idemo do kraja mandata, nismo bjegunci!